**โรนาลป์** (ฝรั่งเศส: *Rhône-Alpes*; อาร์เปอตัง: *Rôno-Arpes*; อุตซิตา: *Ròse Aups*) เป็นอดีตแคว้นในประเทศฝรั่งเศส (ปัจจุบันเป็นส่วนหนึ่งของแคว้นโอแวร์ญ-โรนาลป์) ตั้งอยู่บริเวณภาคตะวันออกเฉียงใต้ของประเทศฝรั่งเศส ทิศเหนือติดกับแคว้นบูร์กอญและฟร็องช์-กงเต ทิศตะวันตกติดกับแคว้นโอแวร์ญ ทิศใต้ติดกับแคว้นล็องก์ด็อก-รูซียงและพรอว็องซาลป์โกตดาซูร์ ส่วนทางทิศตะวันออกติดกับประเทศสวิตเซอร์แลนด์และอิตาลี

แคว้นโรนาลป์ได้ชื่อมาจากแม่น้ำโรนและเทือกเขาแอลป์ มีเมืองหลวงคือลียง ซึ่งเป็นเมืองที่ใหญ่เป็นลำดับที่สองของประเทศฝรั่งเศส รองลงมาจากกรุงปารีส แคว้นโรนาลป์นี้ยังเป็นสถานที่ตั้งของยอดเขาที่สูงที่สุดในทวีปยุโรปตะวันตกอีกด้วยซึ่งก็คือยอดเขามงบล็อง ภายในแคว้นมีแม่น้ำสองสายไหลผ่านคือแม่น้ำโรนและแม่น้ำโซน ซึ่งมาบรรจบกันที่เมืองหลวงลียง ทั้งยังมีแม่น้ำอาร์แด็ชอีกด้วย และยังพรมแดนติดต่อกับทะเลสาบเจนีวาและทะเลสาบอานซี

ภาษาฝรั่งเศสเป็นภาษาราชการในแคว้นโรนาลป์ แต่มีภาษาท้องถิ่นที่พูดกันมากอยู่สองภาษาคือภาษาอาร์เปอตังซึ่งถูกจัดว่าเป็นภาษาใกล้สูญพันธุ์และภาษาอุตซิตา ประชาชนบางส่วนเป็นประชาชนอพยพมาจากประเทศโปแลนด์ อิตาลี โปรตุเกส และแอฟริกาเหนือ

จังหวัด
-------

|  |  |  |  |  |  |
| --- | --- | --- | --- | --- | --- |
| **รหัส** | **ตรา** | **รายนามจังหวัด** | **พื้นที่** (ตร.กม.) | **ประชากร** | **เมืองหลวง** |
| **01** |  | **แอ็ง**(Ain) | 5,762 | 565,000 | **บูร์ก็องแบร็ส** (Bourg-en-Bresse) |
| **07** |  | **อาร์แด็ช**(Ardèche) | 5,529 | 286,023 | **พรีวา** (Privas) |
| **26** |  | **โดรม**(Drôme) | 6,530 | 437,778 | **วาล็องส์** (Valence) |
| **38** |  | **อีแซร์**(Isère) | 7,431 | 1,094,006 | **เกรอนอบล์** (Grenoble) |
| **42** |  | **ลัวร์**(Loire) | 4,781 | 728,524 | **แซ็งเตเตียน** (Saint-Étienne) |
| **69** |  | **โรน**(Rhône) | 3,249 | 1,667,495 | **ลียง** (Lyon) |
| **73** |  | **ซาวัว**(Savoie) | 6,028 | 373,258 | **ช็องเบรี** (Chambéry) |
| **74** |  | **โอต-ซาวัว**(Haute-Savoie) | 4,388 | 631,679 | **อานซี** (Annecy) |

ประวัติ
-------

แม้ว่าจะมีประชาชนอาศัยอยู่ในแคว้นโรนาลป์มาตั้งแต่ยุคก่อนประวัติศาสตร์ แต่ผู้ที่อาศัยอยู่บนผืนแผ่นดินนี้ที่ได้มีการบันทึกไว้ชนชาติแรกคือ **กอล** เมืองอย่างเช่น "ลียง" (*Lugdunum* ในภาษาละติน มีชื่อมาจากเทพเจ้าลูของชาวกอล) ถูกค้นพบโดยพวกกอลและเป็นเมืองค้าขายระหว่างทางเหนือและใต้ ดินแดนส่วนมากได้กลายเป็นของอาณาจักรโรมันเมื่อจูเลียส ซีซาร์ได้เข้าโจมตีและยึดครอง ซึ่งทำให้เมืองลียงเป็นเมืองสำคัญแห่งหนึ่งของโรมัน

ทั้งแคว้น (ยกเว้นจังหวัดซาวัว) เคยเป็นส่วนหนึ่งของอาณาจักรเมโรแว็งเชียงและกาโรแล็งเชียง ก่อนที่จะไปเป็นดินแดนภายใต้ราชวงศ์กาเปเตียง และเมื่อได้เป็นส่วนหนึ่งของดินแดนของฝรั่งเศสแล้ว ประวัติศาสตร์ของแคว้นโรนาลป์จึงไม่ต่างจากแคว้นอื่น ๆ ที่เป็นส่วนหนึ่งของประเทศฝรั่งเศส

การขนส่ง
--------

แคว้นโรนาลป์เป็นศูนย์กลางการขนส่งและเดินทางของยุโรปที่สำคัญแห่งหนึ่ง โดยเชื่อมประเทศฝรั่งเศสตอนเหนือและยุโรปเข้ากับดินแดนบริเวณทะเลเมดิเตอร์เรเนียน ประชากรหลายล้านคนเดินทางผ่านมอเตอร์เวย์ในช่วงฤดูร้อนจากกรุงปารีสสู่ทะเลเพื่อพักผ่อน ถนนยุโรปสาย E15 (จากสหราชอาณาจักรไปยังสเปน) พาดตัวลงผ่านแคว้นโรนาลป์นี้ ทั้งยังมีสนามบินนานาชาติที่เมืองลียง แซ็งเตเตียน เกรอนอบล์ และสนามบินภายในประเทศอีกหลายแห่งอีกด้วย แคว้นแห่งนี้ยังเป็นศูนย์กลางของการขนส่งโดยรถไฟอีกด้วย เนื่องจากรถไฟฟ้าเตเฌเว (TGV) แล่นผ่านกลางเมืองลียงจากเมืองหลวงปารีสอีกด้วย ทั้งนี้ยังมีการก่อสร้างรถไฟข้ามประเทศจากเมืองลียงไปยังตูรินอีกด้วย

เศรษฐกิจ
--------

แคว้นโรนาลป์เป็นแคว้นหนึ่งที่มีความร่ำรวย เพราะเศรษฐกิจของแคว้นนี้อยู่ในลำดับที่ 2 รองลงมาจากแคว้นอีล-เดอ-ฟร็องส์ ที่เป็นเช่นนี้ก็เนื่องมาจากผลผลิตที่หลากหลายและแตกต่างกันภายในแคว้น เช่นอุตสาหกรรมขนาดเบา เทคโนโลยีระดับสูงและเครื่องยนต์ เป็นต้น ทั้งยังเป็นสถานที่ท่องเที่ยวที่สำคัญของประเทศฝรั่งเศส เพราะมีเทือกเขาแอลป์อยู่ภายในบริเวณแคว้น การศึกษาของแคว้นโดยมหาวิทยาลัยชั้นนำที่เมืองลียงและเกรอนอบล์เป็นสถานที่ดึงดูดให้มีผู้คนหลั่งใหลเข้ามาแลกเปลี่ยนเศษสตางค์กัน ณ แคว้นแห่งนี้

และเป็นที่น่าสนใจว่า บริเวณพื้นที่ที่ติดกับประเทศสวิตเซอร์แลนด์ จะมีเศรษฐกิจคล้ายคลึงกับนครเจนีวาเป็นอย่างมาก ซึ่งทำให้หน้าที่เป็นเสมือนสถานที่ส่งสินค้าและอุตสาหกรรมของเจนีวาไปโดยปริยาย

กีฬา
----

แคว้นโรนาลป์เป็นเสมือนบ้านของสโมสรฟุตบอลที่สำคัญของประเทศฝรั่งเศส ซึ่งรวมถึงสโมสรออแล็งปิกลียอแน (แชมป์ปัจจุบัน) และอาแอ็สแซ็งเตเตียน

แหล่งข้อมูลอื่น
---------------

* (ฝรั่งเศส) สภาแคว้นโรนาลป์ เก็บถาวร 2011-02-09 ที่ เวย์แบ็กแมชชีน


|  |  |
| --- | --- |
|   | **สถานีย่อยประเทศฝรั่งเศส** |



วิกิมีเดียคอมมอนส์มีสื่อที่เกี่ยวข้องกับ **แคว้นโรนาลป์**

| * ด
* ค
* ก
แคว้นของประเทศฝรั่งเศส |
| --- |
| 

| แคว้นในปัจจุบัน (ตั้งแต่ พ.ศ. 2559) |
| --- |
| แคว้นแผ่นดินใหญ่ | 
* กร็องแต็สต์
* คอร์ซิกา (กอร์ส)
* ซ็องทร์-วาลเดอลัวร์
* นอร์ม็องดี
* นูแวลากีแตน
* บูร์กอญ-ฟร็องช์-กงเต
* เบรอตาญ
* เปอีเดอลาลัวร์
* พรอว็องซาลป์-โกตดาซูร์
* อ็อกซีตานี
* อีล-เดอ-ฟร็องส์
* โอดฟร็องส์
* โอแวร์ญ-โรนาลป์

 |
| แคว้นโพ้นทะเล | 
* กัวเดอลุป
* เฟรนช์เกียนา (กุยยาน)
* มาร์ตีนิก
* มายอต
* เรอูว์นียง

 |

 |
| 

| แคว้นในอดีต (พ.ศ. 2525-2558) |
| --- |
| แคว้นแผ่นดินใหญ่ | 
* คอร์ซิกา (กอร์ส)
* ช็องปาญาร์แดน
* ซ็องทร์-วาลเดอลัวร์
* นอร์-ปาดกาแล
* บัส-นอร์ม็องดี
* บูร์กอญ
* เบรอตาญ
* ปัวตู-ชาร็องต์
* ปีการ์ดี
* เปอีเดอลาลัวร์
* พรอว็องซาลป์-โกตดาซูร์
* ฟร็องช์-กงเต
* มีดี-ปีเรเน
* โรนาลป์
* ล็องก์ด็อก-รูซียง
* ลอแรน
* ลีมูแซ็ง
* อากีแตน
* อาลซัส
* อีล-เดอ-ฟร็องส์
* โอต-นอร์ม็องดี
* โอแวร์ญ

 |
| แคว้นโพ้นทะเล | 
* กัวเดอลุป
* เฟรนช์เกียนา (กุยยาน)
* มาร์ตีนิก
* มายอต
* เรอูว์นียง

 |

 |